དམིགས་པའི་སྐོར་ལ་བསམ་ནའང་།དོན་དང་སེམས་ཅན་བག་ཆགས་ལ།།ཞེས་སོགས་ཀྱི་སྐབས་སུ།ཁོ་ན་རེ།གང་ཟག་གི་བདག་དང་ཆོས་ཀྱི་བདག་ཆོས་ཅན།ཀུན་གཞིའི་དམིགས་པར་ཐལ།ཁྱོད་ཅག་གི་དམིགས་པ་འཇོག་ཚུལ་དེ་འཐད་པའི་ཕྱིར།འདོད་ན།བདག་འཛིན་གྱི་ས་བོན་གྱི་དབང་གིས་ཀུན་གཞི་ལ་བདག་སྣང་བར་ཐལ།དམ་བཅའ་དེའི་ཕྱིར།མ་གྲུབ་ན་སོང་།འདོད་ན་ཀུན་གཞི་ལ་རྟོགས་པས་སྒྲོ་བཏགས་པའི་བདག་སྣང་ཡོད་པ་ཐལ་བ་དང་།ཀུན་གཞི་ལའང་འཁྲུལ་ཤེས་ཡོད་པར་འགྱུར་བས།ཀུན་གཞི་བཀྲ་འཛིན་གྱིས་དབེན་ཕྱིར།།ཞེས་སོགས་ཀྱི་རྩ་འགྲེལ་དང་འགལ་པར་ཐལ་ལོ་ཞེས་ཟེར་པས་དཔྱད་དོ།རྣམ་པ་རིག་པ་མི་རིགས་པ།ཞེས་སོགས་ཀྱི་སྐབས་སུ།ཁོ་ན་རེ།ཀུན་གཞི་ཆོས་ཅན།ཁྱོད་ཀྱིས་ཡུལ་རྟོགས་པར་ཐལ།ཁྱོད་ཀྱིས་ཡུལ་རིགས་པའི་ཕྱིར།དེར་ཐལ།ཡུལ་གྱི་རྣམ་པ་རིག་པའི་ཕྱིར།མ་གྲུབ་ན།དེར་ཐལ།རྣམ་པ་རིག་པ་མི་རིགས་པ་ཞེས་གསུངས་པའི་ཕྱིར་ན་མ་ཁྱབ་སྟེ།དེའི་དོན་ནི་དེས་རང་ཡུལ་སྣང་ཡང་ངེས་པ་འདྲེན་མི་ནུས་ཞེས་པའི་དོན་ཡིན་པའི་ཕྱིེར།་་་་་་་ས་བོན་གྱི།།དབང་གི་གནས་དོན་ལུས་སུ་ནི།།སྣང་ཕྱིར་་་་།ཞེས་སོགས་ཀྱི་སྐབས་སུ།ཁོ་ན་རེ།གཟུགས་མེད་ཀྱི་ཀུན་གཞི་ཆོས་ཅན།རང་སྟེང་གི་བག་ཆགས་རང་གི་དམིགས་པར་མི་འཐད་པ་ཐལ།རང་སྟེང་གི་བག་ཆགས་ཀྱི་དབང་གིས་རང་ཡུལ་སྣང་བར་མེད་པའི་ཕྱིར།མ་གྲུབ་ན།དེར་ཐལ།ཐལ་ཕྲེང་ལས།སྣང་རུང་གི་རྣམ་པ་ལ་བཤད་པ་ཡིན་གྱི་སྣང་བའི་རྣམ་པ་ལ་མ་བཤད་པའི་དོན་ཡོད་པའི་ཕྱིར་ཞེས་གསུངས་པས་དཔྱད་དོ།དེ་ལ་ཁ་ཅིག་གིས།གོང་གི་རྩ་རྟགས་ལ་འདོད་ཅེས་སྨྲས་པར།འོ་ན་དེ་ཀུན་གཞི་མ་ཡིན་པར་ཐལ།རང་གི་དམིགས་ཡུལ་དུ་གྱུར་པའི་དབང་དོན་བག་ཆགས་གསུམ་པོ་གང་རུང་ལ་མ་དམིགས་པའི་ཕྱིར།མ་གྲུབ་ན།དེར་ཐལ།དེས་དབང་དོན་གཉིས་ལ་མ་དམིགས་པ་གང་ཞིག།བག་ཆགས་ལ་མ་དམིགས་པ་ཁྱོད་ཀྱི་ཁས་ལེན་པ་དེའི་ཕྱིར།གོང་དུ་འདོད་ན།གཟུགས་མེད་ཀྱི་ཀུན་གཞི་མི་སྲིད་པར་ཁས་བླངས་པས་གཟུགས་མེད་ཀྱི་འགྲོ་བ་ཡང་མེད་པར་འགྱུར་ལ།དེས་ན་ཁམས་གསུམ་གྱི་རྣམ་གཞག་གསུངས་པའི་མདོ་དང་བསྟན་བཅོས་ཀུན་སྙིང་པོ་མེད་པར་ཁྱོད་ཀྱིས་བཟོས་འདུག་གོ།ཡང་གཟུགས་མེད་ཀྱི་ཀུན་གཞིའི་དམིགས་པ་ཡོད་པ་མི་འཐད་དེ།དཀའ་འགྲེལ་ལས།འདོད་ན་དམིགས་པ་དང་བྲལ་བའི་ཤེས་པ་ཁས་བླངས་པར་འགྱུར་རོ་ཞེ་ན་སྐྱོན་མེད་དེ།འདས་སོགས་དེ་བཞིན་རྨི་ལམ་དང་།།ཞེས་སོགས་གསུངས་པའི་ཕྱིར་ན།དེ་ནི་གཟུགས་སོགས་ཕྱི་རོལ་གྱི་དམིགས་པ་མེད་པ་ལ་དགོངས་པས་སྐྱོན་མེད་དོ།གཞན་དུ་ན་དེ་ཀུན་གཞིའི་མཚན་ཉིད་མ་ཚང་པའི་སྐྱོན་དུ་འགྱུར་པའི་ཕྱིར་རོ།།སྨྲས་པ།ཡང་དག་རིགས་ལམ་དར་མའི་རྫ་འཕྲང་ལས།།ཐལ་ཕྲེང་གངས་ཆུ་ཟེགས་མ་བབས་པའི་རྒྱུན།།